দ্রুত গতিতে এগোচ্ছে ইস্ট-ওয়েস্ট মেট্রো রেলের কাজ। শুরু হয়ে গিয়েছে ট্রায়াল রান। এখনও পর্যন্ত ট্রায়াল রানের গতি সর্বোচ্চ ২০ থেকে ২২ কিলোমিটার প্রতি ঘণ্টায় সীমাবদ্ধ রাখা হয়েছে। নতুন পদ্ধতি এলেই সেই গতি বাড়ানো যাবে। এখন তাই দ্রুত বিদেশ থেকে বিশেষ সফটওয়্যার আনার চেষ্টা চালাচ্ছে কলকাতা মেট্রো রেল কর্পোরেশন লিমিটেড (কেএমআরসিএল)।
জানা গিয়েছে, অগস্ট মাসের মধ্যেই জাপান থেকে চালক ছাড়াই ট্রেন চালানোর বিশেষ সফটওয়্যার আনা হবে। ইস্ট-ওয়েস্ট মেট্রো পরিষেবা শুরু করতে এই সফটওয়্যার অত্যন্ত গুরুত্বপূর্ণ। 
এখন বিশ্বের সর্বত্রই ‘ট্রেন কন্ট্রোল ম্যানেজমেন্ট সিস্টেম’ নামের সফটওয়্যার ট্রেন চালনায় ব্যবহার করা হয়। এর মাধ্যমে কন্ট্রোল রুমে বসে ট্রেন চলাচল নিয়ন্ত্রণ করা যাবে। জানা গিয়েছে, ওই সিস্টেম এলে তবেই ইস্ট-ওয়েস্ট মেট্রোর ট্রায়াল রান নতুন করে শুরু হবে। নির্দিষ্ট গতিতে ট্রেন চালানো হবে।
‘এয়ার ট্রাফিক কন্ট্রোল’ সিস্টেম যেমন বিমান চলাচল নিয়ন্ত্রণ করে তেমনই নতুন সফটওয়্যারের মাধ্যমে ইস্ট-ওয়েস্ট মেট্রোর ট্রেন চলাচল নিয়ন্ত্রণ করা হবে কন্ট্রোল রুম থেকে। সর্বোচ্চ ঘণ্টায় ৮০ কিলোমিটার গতিতে ছুটবে ট্রেন।